Broj: 711-I-537-P-165-18/20-17-12

Zagreb, 31. siječnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19 u daljnjem tekstu: ZSSI), **u predmetu dužnosnika Mirka Duspare, gradonačelnika Grada Slavonskog Broda,** na 76. sjednici održanoj 31. siječnja 2020. donosi sljedeću:

**ODLUKU**

**Postupak za odlučivanje o sukobu interesa protiv** **dužnosnika Mirka Duspare, gradonačelnika Grada Slavonskog Broda, neće se pokrenuti, s obzirom da navodi iz zaprimljene prijave u odnosu na poslovne odnose s trgovačkim društvom Ingart d.o.o., vlasništvo stana upisanog kod Općinskog suda u Osijeku, kao i poslovne odnose između trgovačkih društava Vodovod d.o.o. i Osijek Koteks d.d., ne upućuju na moguću povredu odredbi ZSSI-a počinjenu od strane navedenog dužnosnika.**

Obrazloženje

Povjerenstvo je 2. svibnja 2018. zaprimilo prijavu mogućeg sukoba interesa podnesenu protiv dužnosnika Mirka Duspare, gradonačelnika Grada Slavonskog Broda, koja je zaprimljena u knjizi ulazne pošte Povjerenstva pod brojem: 711-U-1438-P-165/18-01-5, povodom koje se vodi predmet broj P-165/18.

U prijavi se navodi da je dužnosnik Mirko Duspara od trgovačkog društva Osijek Koteks d.d. navodno dobio veliki stan u Osijeku za višemilijunski ugovor sklopljen s „Vodovodom“. Nadalje se upućuje na trgovačka društva Komunalac, Vodovod i Brod-plin koja navodno imaju po dva direktora, od kojih je jedan iz stranke Mirka Duspare, a drugi je iz SDP-a, te da su tako kupljeni glasovi na izborima. U prijavi se upućuje i na sljedeće okolnosti u Gradskoj upravi. Grad je promijenio žiro račun iz javnosti navodno nepoznatog razloga, a obrazloženo je da je to učinjeno radi kvalitetnijeg poslovanja., ali nikada nije predstavljeno što je novo i kvalitetnije u poslovanju preko PBZ-a naspram Raiffeisen banke. U prijavi se spominju i gradski pročelnici koji su navodno „poslani“ u trgovačko društvo Cestar d.o.o. s ciljem „izvlačenja“ novca za lokalne izbore, te da svi pročelnici i ostali djelatnici koji nisu bili u stranci Mirka Duspare više ne rade u Gradskoj upravi. Podnositelj upućuje na izvođače radova za grad, između ostalih prvenstveno Ingart d.d., ………….. - simpatizer stranke i pouzdani projektant, koji navodno svake godine nekoliko puta donira Dusparinu stranku gotovinom, zatim PZC – vlasnik kojega je ………, te je navodno u prosincu dobio novi ugovor za održavanje grada vrijedan nekoliko milijuna kuna. Protupravne građevine i protupravna zapošljavanja u gradskim poduzećima od strane gradonačelnika daljnja su stavka, od kojih podnositelj navodi trgovačko društvo Komunalac i Vodovod, u kojem rade simpatizeri stranke Mirka Duspare. Spominju se i ostali članovi stranke, a potom rodbinske i kumske veze sa gradonačelnikom. Vodovod je navodno odabrao Osijek Koteks kao glavnog izvođača radova da provede radove na postavljanju nove kanalizacijske mreže, a niti jedna lokacija nije odrađena po propisima struke. Žalbe građana i prometnih stručnjaka su slane u Vodovod, ali bez promjena. Upućuje se i na slučajeve bespravne gradnje i izgradnju rotora, kao i prometovanje biciklima na Korzu, te gospodarenje komunalnim otpadom. Na kraju se upućuje i na telefonske pozive u vrijeme predizborne šutnje, kao i donacije raznim udrugama u Bosni i Hercegovini, te donacije stranci Mirka Duspare.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 39. ZSSI-a propisano je kako su gradonačelnici, općinski načelnici i njihovi zamjenici dužnosnici u smislu odredbi ZSSI-a, stoga je Mirko Duspara na temelju obnašanja dužnosti gradonačelnika Grada Slavonskog Broda obvezan postupati sukladno odredbama ZSSI-a.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Mirko Duspara dužnost gradonačelnika Grada Slavonskog Broda obnaša od 8. lipnja 2017., dok je u prethodnom mandatu istu dužnost obnašao od 6. lipnja 2013. do 7. lipnja 2017.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Povjerenstvo je 4. listopada 2018. od trgovačkog društva Vodovod d.o.o. zatražilo informacije o tome je li u razdoblju od 2009. stupalo u poslovne odnose s trgovačkim društvom Osijek-Koteks d.d. te o kojim poslovnim odnosima i koje vrijednosti se radilo u konkretnom slučaju.

Trgovačko društvo Vodovod d.o.o. očitovalo se dopisom 28. studenog 2018. navodeći da je s trgovačkim društvom Osijek-Koteks d.d. stupalo u poslovne odnose od 2016. isključivo u svrhu izvođenja građevinskih radova, i to: nastalih u 2016. u vrijednosti od 13.850.520,37 kn i 2017. u vrijednosti od 139.858,53 kn (bez PDV-a). U dopisu navode da je proveden postupak javne, jednostavne nabave; za vrijeme sklapanja posla iz 2016. i 2017. predstavnik Grada Slavonskog Broda u Skupštini Vodovoda bio je gradonačelnik Mirko Duspara, dok udio Grada Slavonskog Broda u vlasništvu Vodovoda iznosi 81,50 %, ističu.

U prilogu dopisa dostavljen je Zapisnik o javnom otvaranju ponuda iz kojeg je vidljivo da je postupku javne nabave pristupilo devet ponuditelja, od kojih je jedan bio i Osijek-Koteks d.d., čija ponuda je bila najpovoljnija. Ugovore su potpisali, za izvođača radova, predsjednik Uprave i jedan član Uprave trgovačkog društva Osijek Koteks d.d., a za naručitelja direktori trgovačkog društva Vodovod d.o.o., što je vidljivo iz Ugovora br. 03-0433/16 od 6. lipnja 2016. Isto tako, i u Ugovoru br. 03-2722/17 od 15. travnja 2017. potpisnici su isti kao i u prethodnom Ugovoru, uz prethodno proveden postupak javne nabave.

Iz svega navedenog nije utvrđeno da je dužnosnik Mirko Duspara niti u jednom stadiju postupka bio involviran, bilo kao potpisnik Ugovora, ili eventualnog osobnog interesa, niti je utvrđena kakva nepravilnost pri provođenju postupka javne nabave.

Što se tiče vlasništva stana u Osijeku, Povjerenstvo je dopisom 13. veljače 2019. zatražilo očitovanje od Zemljišnoknjižnog odjela Općinskog suda u Osijeku o tome jesu li …………, ………………, …………….. i ………………… evidentirani kao vlasnici nekretnina na području tog suda.

Zemljišnoknjižni odjel Općinskog suda u Osijeku očitovao se dopisom od 25. veljače 2019. da su Mirko Duspara i ………… suvlasnici stana u Osijeku ……………………….., k.o. 320668, zk. ul. ……, kč. br. …………, zgrada mješovite uporabe, suvlasnički dio E-53, stan …………., a koji se satoji od hodnika, kupaonice, ostave, kuhinje + blagovaonice + dnevnog boravka, sobe i lođe, ukupne korisne površine 50,03 m2te sporednog dijela koji se sastoji od balkona površine 6,95 m2, a koji podaci su utvrđeni uvidom u zemljišnoknjižni izvadak na dan 20. veljače 2019.

Uvidom u OIB dužnosnika, kao i OIB njegove supruge navedene u njegovim izvješćima o imovinskom stanju, te usporedbom OIB-a u predmetnom zemljišnoknjižnom izvatku, utvrđeno je da se radi o istim osobama.

Uvidom u zemljišnoknjižni izvadak Općinskog suda u Osijeku utvrđeno je da je 2011. ………….. postao vlasnik predmetnog stana u Osijeku ……………………….

Uvidom u Ugovor o darovanju od 20. prosinca 2018. utvrđeno je da je ………………. kao darovatelj Mirku Duspari i …………….. kao daroprimateljima darovao stan u Osijeku u ………………., k.o. 320668, zk. ul. ………… kč. br. …………., u zgradi mješovite uporabe, suvlasnički dio E-53, stan ……………., a koji se satoji od hodnika, kupaonice, ostave, kuhinje + blagovaonice + dnevnog boravka, sobe i lođe, ukupne korisne površine 50,03 m2 te sporednog dijela koji se sastoji od balkona površine 6,95 m2.

U odnosu na navode iz prijave koji se odnose na trgovačko društvo INGART d.d., Povjerenstvo je utvrđivalo kako slijedi.

Uvidom u podatke sudskog registra Trgovačkog suda u Zagrebu, Povjerenstvo je utvrdilo kako je pod matičnim brojem subjekta: 050024133, OIB: 88851791494, upisano trgovačko društvo INGART d.o.o., u kojemu je …………………… upisan kao jedini osnivač i direktor trgovačkog društva.

Povjerenstvo je uvidom Financijski izvještaj o financiranju izborne promidžbe od travnja do lipnja 2017. utvrdilo da je …………… 28. travnja 2017. donirao 2.000,00 kn u kampanji Mirka Duspare kao kandidata za gradonačelnika Grada Slavonskog Broda.

Povjerenstvo je 4. listopada 2018. od Grada Slavonskog Broda zatražilo dostavu informacija o tome je li Grad Slavonski Brod u razdoblju od 2009. stupao u poslovne odnose s trgovačkim društvom INGART d.d., o kojim je poslovnim odnosima riječ, kada su nastali, koja je ugovorena vrijednost istih te je li proveden postupak javne ili jednostavne nabave. Nastavno na potonje traženje, Povjerenstvo je 6. prosinca 2019. od Grada Slavonskog Broda zatražilo dostavu informacija o tome tko je donio odluku u stupanju u poslovne odnose s istim trgovačkim društvom.

Grad Slavonski Brod se očitovao 27. prosinca 2018. dopisom KLASA: 401-01/18-01/104, URBROJ: 2178/01-08-18-01 te 19. prosinca 2019. dopisom KLASA: 401-01/18-01/104, URBROJ: 2178/01-08-19-04 navodeći tablični prikaz svih poslovnih odnosa s trgovačkim društvom INGART d.o.o. od 2009. do zaključno 2018. godine zajedno s dokumentacijom na temelju koje su usluge naručene: zahtjevnice, narudžbenice/ugovore i ponude za nabave usluga. Grad Slavonski Brod navodi da je odluke o odabiru pri navedenim poslovnim odnosima donosilo stručno povjerenstvo odnosno pročelnik upravnog odjela koji je inicirao nabavu kod jednostavnih nabava čija procijenjena vrijednost sukladno uputama, procedurama i pravilnicima naručitelja ne zahtijeva osnivanje stručnog povjerenstva. U tim nabavama postupak se odvijao na način da je nadležni odjel dostavio zahtjev za određenim radovima, robom ili uslugom. Zahtjevnica je bila potpisana od strane službenika koji je zatražio robu/radove/usluge, pročelnika odjela koji inicira nabavu koji potpisom potvrđuje zakonitost prilikom odabira ponude, pročelnika Upravnog odjela za financije i računovodstvo koji potvrđuje da su sredstva planirana u proračunu. Na temelju uredno ispunjene i potpisane zahtjevnice službenik Upravnog odjela za financije i računovodstvo je izradio narudžbenicu koja se podnosila uz priloženu zahtjevnicu gradonačelniku kao zakonskom zastupniku naručitelja i jedinoj osobi ovlaštenoj za raspolaganje sredstvima proračuna na potpis.

U nabavama vezanim uz trgovačko društvo INGART d.o.o., kao i kod svih ostalih nabava odluke su se donosile sukladno zakonskim propisima ili aktima koji uređuju pitanje nabava za vrijednosti koje Zakonom o javnoj nabavi nije propisan postupak. Slijedom navedenog, u dopisu se upućuje na pravilnike koji su se primjenjivali za nabavu navedenih usluga (ovisno o vremenskom razdoblju): Upute vezane za nabavu robe, radova i usluga za koje nije propisano obvezno provođenje postupaka javne nabave sukladno Zakonu o javnoj nabavi (NN 110/07), KLASA: 043-01/8-01/13, URBROJ: 2178/01-08-11-4 od 25. travnja 2008., Procedure o postupcima kod planiranja i izvršavanja proračuna, KLASA: 400-01/11-01/30, URBROJ: 2178/01-07-11-2 od 20. prosinca 2011.; URBROJ: 2178/01-07-11-4 od 30. prosinca 2011. godine, Pravilnik o provođenju postupaka nabave roba i usluga bagatelne vrijednosti, KLASA: 406-01/14-01/4, URBROJ: 2178/01-07-14-3 od 03. siječnja 2014.; Pravilnik o provođenju postupaka nabave roba, usluga i radova (roba i usluga čije je procijenjena vrijednost manja od 200.000,00 kn i radova čija je procijenjena vrijednost manja od 500.000,00 kn) KLASA: 406-01/14-01/4, URBROJ: 2178/01-07-14-4 od 06. studenog 2014.; izmjene i dopune URBROJ: 2178/01-07-15-7 od 20. ožujka 2015.godine, izmjene i dopune URBROJ: 2178/01-07-16-11 od 18. studenog 2016. i Pravilnik o provođenju postupaka jednostavne nabave, KLASA: 406-09/17-01/3, URBROJ:2178/01-07-17-2 od 30. lipnja 2017., izmjene i dopune URBROJ: 2178/01-07-8-14 od 20.ožujka 2018.

Uvidom u dostavljenu dokumentaciju Povjerenstvo je utvrdilo da je Grad Slavonski Brod od 2009. do dana davanja očitovanja s trgovačkim društvom INGART d.o.o. 140 puta stupao u poslovni odnos, od kojih je većina bila zasnovana putem jednostavne nabave, a svaki poslovni odnos bio je zasnovan sukladno dostavljenim pravilnicima; dok je nekoliko njih bilo zasnovano putem javnih poziva za dostavom ponuda (poslovni odnos prelazi iznos od 70.000,00 kn).

Slijedom svega navedenog, Povjerenstvo nije steklo saznanja da bi prilikom zasnivanja poslovnih odnosa između Grada Slavonskog Broda i trgovačkog društva INGART d.o.o. bilo kakvih nepravilnosti, odnosno da bi donacije direktora istog trgovačkog društva imale utjecaj na isto, budući da nije utvrđeno da je dužnosnik niti u jednom od slučajeva odlučivao temeljem diskrecijske ocjene.

Povjerenstvo upućuje dužnosnika, a u svrhu umanjivanja sumnje u postupanja tijela javne vlasti da u budućnosti, u što više slučajeva, Grad Slavonski Brod uputi poziv barem trima trgovačkim društvima prilikom novih postupaka jednostavne nabave, kako se u javnosti ne bi stvarao dojam pogodovanja samo jednome od njih.

Slijedom navedenog, postupak za odlučivanje o sukobu interesa protiv Mirka Duspare, gradonačelnika Grada Slavonskog Broda, neće se pokrenuti, s obzirom da navodi iz zaprimljene prijave u odnosu na poslovne odnose s trgovačkim društvom INGART d.o.o., vlasništvo stana upisanog kod Općinskog suda u Osijeku, kao i poslovne odnose između trgovačkih društava Vodovod d.o.o. i Osijek Koteks d.d., ne upućuju na moguću povredu odredbi ZSSI-a počinjenu od strane navedenog dužnosnika.

Slijedom svega navedenog, donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Mirko Duspara, elektronička dostava
2. Objava na internetskoj stranici Povjerenstva
3. Pismohrana